Document ID: 32019R0128

Reference:
31.1.2019
SL
Uradni list Evropske unije
L 30/90
UREDBA (EU) 2019/128 EVROPSKEGA PARLAMENTA IN SVETA
z dne 16. januarja 2019
o ustanovitvi Evropskega centra za razvoj poklicnega usposabljanja (Cedefop) in o razveljavitvi Uredbe Sveta (EGS) št. 337/75
EVROPSKI PARLAMENT IN SVET EVROPSKE UNIJE STA –
ob upoštevanju Pogodbe o delovanju Evropske unije ter zlasti členov 166(4) in 165(4),
ob upoštevanju predloga Evropske komisije,
po posredovanju osnutka zakonodajnega akta nacionalnim parlamentom,
ob upoštevanju mnenja Evropskega ekonomsko-socialnega odbora (1),
po posvetovanju z Odborom regij,
v skladu z rednim zakonodajnim postopkom (2),
ob upoštevanju naslednjega:
(1)
Evropski center za razvoj poklicnega usposabljanja (Cedefop) je bil ustanovljen z Uredbo Sveta (EGS) št. 337/75 (3), da bi Komisiji pomagal pri spodbujanju in razvoju poklicnega usposabljanja in usposabljanja na delovnem mestu na ravni Unije.
(2)
Cedefop je imel od ustanovitve leta 1975 pomembno vlogo pri podpori razvoja skupne politike poklicnega izobraževanja in usposabljanja. Hkrati se je koncept in pomen poklicnega usposabljanja razvijal pod vplivom sprememb na trgu dela, tehnološkega razvoja zlasti na digitalnem področju in vedno večje mobilnosti delavcev. Zaradi teh dejavnikov je izziv, ki ga predstavlja boljše usklajevanje kompetenc in kvalifikacij s stalno spreminjajočim se povpraševanjem, še večji. V skladu s tem so se razvijale tudi politike poklicnega usposabljanja in zajemajo različne instrumente in pobude, vključno s tistimi, ki se nanašajo na znanja in spretnosti ter kvalifikacije in potrjevanje učenja, ki presegajo tradicionalne meje poklicnega izobraževanja in usposabljanja. Naravo dejavnosti Cedefop bi bilo zato treba jasno opredeliti, da bi bolje odražala njegove aktualne dejavnosti, ki presegajo poklicno izobraževanje in usposabljanje in vključujejo delo na področju znanj in spretnosti ter kvalifikacij, izrazoslovje, uporabljeno za opis ciljev in nalog Cedefop, pa bi bilo treba prilagoditi, da bi odražalo ta razvoj.
(3)
V poročilu o oceni Cedefop iz leta 2013 je bilo ugotovljeno, da bi bilo treba Uredbo (EGS) št. 337/75 spremeniti, da bo vključevala delo Cedefop na področju znanj in spretnosti kot ene izmed njegovih nalog ter da bo jasneje povezovala delo v zvezi s poročanjem o politikah ter skupna evropska orodja in pobude.
(4)
Pri podpori izvajanju politike poklicnega izobraževanja in usposabljanja se bo treba osredotočiti na povezavo med izobraževanjem in usposabljanjem ter delom, da se zagotovi, da pridobljeno znanje, spretnosti in kompetence podpirajo vseživljenjsko učenje, vključevanje in zaposljivost na spreminjajočih se trgih dela ter da ustrezajo potrebam državljanov in družbe.
(5)
Uredba (EGS) št. 337/75 je bila večkrat spremenjena. Ker so potrebne dodatne spremembe, bi bilo treba navedeno uredbo zaradi jasnosti razveljaviti in nadomestiti.
(6)
Pravila, ki urejajo Cedefop, bi bilo treba v čim večjem obsegu in ob upoštevanju njegove tristranske narave določiti v skladu z načeli Skupne izjave Evropskega parlamenta, Sveta Evropske unije in Evropske komisije o decentraliziranih agencijah z dne 19. julija 2012.
(7)
Ker vse tri tristranske agencije, in sicer Cedefop, Evropska fundacija za izboljšanje življenjskih in delovnih razmer (Eurofound) in Evropska agencija za varnost in zdravje pri delu (EU-OSHA), obravnavajo zadeve, povezane s trgom dela, delovnim okoljem, poklicnim izobraževanjem in usposabljanjem ter znanjem in spretnostmi, je potrebno tesno sodelovanje med njimi. Prav tako je potrebno tesno sodelovanje z Evropsko fundacijo za usposabljanje (ETF). Cedefop bi torej moral pri svojem delu dopolnjevati delo ETF, Eurofound in EU-OSHA tam, kjer imajo podobna interesna področja, hkrati pa dajati prednost dobro delujočim orodjem, kot so memorandumi o soglasju. Cedefop bi moral izkoristiti možnosti za večjo učinkovitost in sinergije ter se pri svojih dejavnostih izogibati podvajanju dejavnosti ETF, Eurofound, EU-OSHA ter Komisije. Hkrati bi si moral Cedefop po potrebi prizadevati za učinkovito sodelovanje z internimi raziskovalnimi zmogljivostmi institucij Unije in zunanjih specializiranih organov.
(8)
Komisija bi se morala med ocenjevanjem Cedefop posvetovati z glavnimi deležniki, vključno s člani upravnega odbora in poslanci Evropskega parlamenta.
(9)
Tristranska narava Cedefop, Eurofound in EU-OSHA je nadvse dragocen odraz celovitega pristopa, ki temelji na socialnem dialogu med socialnimi partnerji ter organi Unije in nacionalnimi organi, kar je izredno pomembno za iskanje skupnih in trajnostnih socialnih in ekonomskih rešitev.
(10)
Zaradi optimizacije postopka odločanja Cedefop ter zagotavljanja večje učinkovitosti in uspešnosti bi bilo treba uvesti strukturo upravljanja na dveh ravneh. V ta namen bi morale biti države članice, nacionalne organizacije delodajalcev in delojemalcev ter Komisija zastopane v upravnem odboru, ki bi imel potrebna pooblastila, vključno s pooblastilom za sprejemanje proračuna in odobritev programskega dokumenta. V programskem dokumentu, ki bi vseboval večletni delovni program Cedefop in njegov letni delovni program, bi moral upravni odbor določiti strateške prednostne naloge v dejavnostih Cedefop. Poleg tega bi morala pravila, ki jih upravni odbor sprejme za preprečevanje in obvladovanje nasprotja interesov, zajemati ukrepe za zgodnje odkrivanje morebitnih tveganj.
(11)
Za ustrezno delovanje Cedefop bi morale države članice, evropske organizacije delodajalcev in delojemalcev ter Komisija zagotoviti, da imajo osebe, imenovane v upravni odbor, ustrezno znanje s področja poklicnega izobraževanja in usposabljanja, znanja in spretnosti ter kvalifikacij, da lahko sprejemajo strateške odločitve ter nadzorujejo dejavnosti Cedefop.
(12)
Ustanoviti bi bilo treba izvršni odbor, ki bi na ustrezen način pripravljal seje upravnega odbora ter podpiral njegov proces odločanja in spremljanja. Izvršni odbor bi moral pri nudenju podpore upravnemu odboru po potrebi zaradi nujnosti imeti možnost, da sprejme nekatere začasne odločitve v imenu upravnega odbora. Upravni odbor bi moral sprejeti poslovnik izvršnega odbora.
(13)
Izvršni direktor bi moral biti pristojen za splošno upravljanje Cedefop v skladu s strateško usmeritvijo, ki jo določi upravni odbor, vključno s tekočim upravljanjem ter upravljanjem finančnih in človeških virov. Izvršni direktor bi moral izvajati pooblastila, ki so mu podeljena. Obstajati bi morala možnost, da se ta pooblastila v izjemnih okoliščinah, kot so nasprotja interesov ali resna kršitev obveznosti v skladu s Kadrovskimi predpisi za uradnike Evropske unije (v nadaljnjem besedilu: Kadrovski predpisi), začasno prekličejo.
(14)
Eno od temeljnih načel prava Unije je načelo enakosti. V skladu z njim je treba na vseh področjih zagotoviti enakost žensk in moških, vključno z zaposlovanjem, delom in plačilom za delo. Vse strani bi si morale prizadevati doseči uravnoteženo zastopanost žensk in moških v upravnem odboru in izvršnem odboru. Za ta cilj bi si bilo treba prizadevati tako na ravni upravnega odbora pri imenovanju predsednika in namestnikov predsednika kot na ravni skupin, ki v upravnem odboru zastopajo vlade ter organizacije delodajalcev in delojemalcev, glede imenovanja namestnikov, ki se udeležujejo sej izvršnega odbora.
(15)
Cedefop ima v Bruslju urad za zvezo. Možnost vodenja tega urada bi moral imeti še naprej.
(16)
Finančne določbe ter določbe o načrtovanju programov in poročanju v zvezi s Cedefop bi bilo treba posodobiti. Delegirana uredba Komisije (EU) št. 1271/2013 (4) določa, da Cedefop izvaja tako predhodne kot naknadne ocene tistih programov in dejavnosti, ki imajo za posledico večjo porabo. Cedefop bi moral te ocene upoštevati pri večletnem in letnem načrtovanju programov.
(17)
Da se Cedefop zagotovi popolna samostojnost in neodvisnost in omogoči ustrezno izvajanje ciljev in nalog v skladu s to uredbo, bi mu bilo treba zagotoviti primeren in samostojen proračun, katerega prihodek bi izhajal predvsem iz prispevka iz splošnega proračuna Unije. Za prispevek Unije in morebitne druge subvencije v breme splošnega proračuna Unije bi bilo treba za Cedefop uporabiti proračunski postopek Unije. Revizijo zaključnih računov Cedefop bi moralo opravljati Računsko sodišče.
(18)
Prevajalske storitve, potrebne za delovanje Cedefop, bi moral zagotavljati Prevajalski center za organe Evropske unije (v nadaljnjem besedilu: Prevajalski center). Cedefop bi moral sodelovati s Prevajalskim centrom, da bi določil kazalnike za kakovost, pravočasnost in zaupnost, jasno opredelil potrebe in prednostne naloge Cedefop ter vzpostavil pregledne in objektivne postopke za proces prevajanja.
(19)
Določbe v zvezi z osebjem Cedefop bi bilo treba uskladiti s Kadrovskimi predpisi in Pogoji za zaposlitev drugih uslužbencev Unije (v nadaljnjem besedilu: Pogoji za zaposlitev drugih uslužbencev), določenimi z Uredbo Sveta (EGS, Euratom, ESPJ) št. 259/68 (5).
(20)
Cedefop bi moral sprejeti potrebne ukrepe za zagotovitev varne obravnave in obdelave zaupnih podatkov. Po potrebi bi moral sprejeti varnostna pravila, enakovredna tistim iz sklepov Komisije (EU, Euratom) 2015/443 (6) in (EU, Euratom) 2015/444 (7).
(21)
Da se do začetka izvajanja te uredbe zagotovi nadaljevanje dejavnosti Cedefop, so potrebne prehodne proračunske določbe in prehodne določbe v zvezi z upravnim odborom in osebjem –
SPREJELA NASLEDNJO UREDBO:
POGLAVJE I
CILJI IN NALOGE
Člen 1
Ustanovitev in cilji
1.   Evropski center za razvoj poklicnega usposabljanja (Cedefop) se ustanovi kot agencija Unije.
2.   Cilj Cedefop je pomagati pri spodbujanju, oblikovanju in izvajanju politik Unije na področjih poklicnega izobraževanja in usposabljanja, pa tudi znanj in spretnosti ter kvalifikacij v sodelovanju s Komisijo, državami članicami in socialnimi partnerji.
V ta namen Cedefop pridobiva in razširja znanje, zagotavlja dokaze in storitve za oblikovanje politik, vključno z ugotovitvami na podlagi raziskav, in omogoča lažjo izmenjavo znanja med Unijo in nacionalnimi akterji.
Člen 2
Naloge
1.   Cedefop ima naslednje naloge glede področij iz člena 1(2) in pri tem v celoti spoštuje pristojnosti držav članic:
(a)
analizira trende pri politikah in sistemih poklicnega izobraževanja in usposabljanja, znanj in spretnosti ter kvalifikacij ter zagotavlja primerjalne analize teh trendov v posameznih državah;
(b)
analizira trende na trgu dela v povezavi z znanjem in spretnostmi, kvalifikacijami ter poklicnim izobraževanjem in usposabljanjem;
(c)
analizira razvoj v zvezi z zasnovo in podeljevanjem kvalifikacij, njihovim razvrščanjem v okvire ter njihovim delovanjem na trgu dela, ter prispeva k temu razvoju, tudi v povezavi s poklicnim izobraževanjem in usposabljanjem, da bi se povečala preglednost in priznavanje kvalifikacij;
(d)
analizira razvoj na področju potrjevanja neformalnega in priložnostnega učenja, ter prispeva k temu razvoju;
(e)
izvaja ali naroča študije ter izvaja raziskave o relevantnem družbeno-gospodarskem razvoju in s tem povezanih vprašanjih politike;
(f)
zagotavlja forum za izmenjavo izkušenj in informacij med vladami, socialnimi partnerji in drugimi deležniki na nacionalni ravni;
(g)
na podlagi informacij in analiz, temelječih na dokazih, prispeva k izvajanju reform in politik na nacionalni ravni;
(h)
razširja informacije, da prispeva k politikam in k ozaveščanju o potencialu poklicnega izobraževanja in usposabljanja pri spodbujanju in podpori zaposljivosti ljudi, produktivnosti in vseživljenjskega učenja ter razumevanju tega potenciala;
(i)
upravlja ter državljanom, podjetjem, oblikovalcem politik, socialnim partnerjem in drugim deležnikom daje na razpolago orodja, sklope podatkov in storitve za poklicno izobraževanje in usposabljanje, znanja in spretnosti, poklice in kvalifikacije;
(j)
v skladu s členom 29 določi strategijo za odnose s tretjimi državami in mednarodnimi organizacijami glede zadev, ki so v pristojnosti Cedefop.
2.   Kadar so potrebne nove študije in preden se sprejmejo politične odločitve, institucije Unije v skladu z Uredbo (EU, Euratom) 2018/1046 Evropskega parlamenta in Sveta (8) upoštevajo strokovno znanje Cedefop in vse študije, ki jih je izvedel na zadevnem področju ali ki jih lahko izvede.
3.   Cedefop pri svojih dejavnostih upošteva povezave med poklicnim izobraževanjem in usposabljanjem ter drugimi sektorji izobraževanja in usposabljanja.
4.   Cedefop lahko sklepa sporazume o sodelovanju z drugimi ustreznimi agencijami Unije, da olajša in spodbudi sodelovanje z njimi.
5.   Pri izvajanju svojih nalog Cedefop vzdržuje tesne stike zlasti s specializiranimi organi, tako javnimi kot zasebnimi, nacionalnimi ali mednarodnimi, ki delujejo na področju politik poklicnega izobraževanja in usposabljanja, znanj in spretnosti ter kvalifikacij, pa tudi z organi javnega sektorja, izobraževalnimi ustanovami, organizacijami delodajalcev in delojemalcev ter, kadar obstajajo, z nacionalnimi tristranskimi organi. Cedefop brez poseganja v lastne cilje in namene sodeluje z drugimi agencijami Unije, zlasti z ETF, Eurofound in EU-OSHA, ter spodbuja sinergije in dopolnjevanje z njihovimi dejavnostmi, pri tem pa skuša preprečiti kakršno koli podvajanje prizadevanj.
POGLAVJE II
ORGANIZACIJA CEDEFOP
Člen 3
Upravna in vodstvena struktura
Upravno in vodstveno strukturo Cedefop sestavljajo:
(a)
upravni odbor;
(b)
izvršni odbor;
(c)
izvršni direktor.
ODDELEK 1
Upravni odbor
Člen 4
Sestava upravnega odbora
1.   Upravni odbor sestavljajo:
(a)
iz vsake države članice po en član, ki zastopa vlado;
(b)
iz vsake države članice po en član, ki zastopa organizacije delodajalcev;
(c)
iz vsake države članice po en član, ki zastopa organizacije delojemalcev;
(d)
trije člani, ki zastopajo Komisijo;
(e)
neodvisni strokovnjak, ki ga imenuje Evropski parlament.
Vsi člani iz točk (a) do (d) imajo glasovalno pravico.
Člane iz točk (a), (b) in (c) imenuje Svet na podlagi seznama kandidatov, ki jih predlagajo države članice, organizacije delodajalcev oziroma organizacije delojemalcev.
Člane iz točke (d) imenuje Komisija.
Strokovnjaka iz točke (e) imenuje pristojni odbor Evropskega parlamenta.
2.   Vsak član upravnega odbora ima namestnika. Namestnik zastopa člana, kadar je odsoten. Namestniki so imenovani v skladu z odstavkom 1.
3.   Člani upravnega odbora in njihovi namestniki so predlagani in imenovani na podlagi njihovega znanja na področjih poklicnega izobraževanja in usposabljanja, znanj in spretnosti ter kvalifikacij ob upoštevanju njihovih ustreznih znanj in spretnosti, kot so vodstvena, upravna ter proračunska znanja in spretnosti ter strokovnega znanja na področju glavnih nalog Cedefop, da bi opravljali učinkovito nadzorno vlogo. Vse strani, zastopane v upravnem odboru, si prizadevajo omejiti menjavanje svojih predstavnikov, da se zagotovi stalnost njegovega dela. Vse strani si prizadevajo za uravnoteženo zastopanost žensk in moških v upravnem odboru.
4.   Vsi člani in namestniki ob nastopu funkcije podpišejo pisno izjavo, da niso v nasprotju interesov. Vsak član in nadomestni član posodobi svojo izjavo v primeru spremembe okoliščin v glede vsakega nasprotja interesov. Cedefop izjave in njihove posodobitve objavi na svojem spletnem mestu.
5.   Mandat članov in namestnikov traja štiri leta. Mandat se lahko podaljša. Po izteku mandata ali v primeru njihovega odstopa člani in namestniki opravljajo svojo funkcijo do ponovnega imenovanja ali do zamenjave.
6.   Predstavniki vlad, organizacij delodajalcev in organizacij delojemalcev v upravnem odboru tvorijo vsak svojo skupino. Vsaka skupina določi koordinatorja za večjo učinkovitost razprav znotraj posamezne skupine in med skupinami. Koordinatorji skupin delodajalcev in delojemalcev so predstavniki svojih zadevnih evropskih organizacij in jih je mogoče določiti izmed imenovanih članov upravnega odbora. Koordinatorji, ki niso imenovani člani upravnega odbora v skladu z odstavkom 1, sodelujejo na njegovih sejah, vendar nimajo glasovalne pravice.
Člen 5
Naloge upravnega odbora
1.   Upravni odbor:
(a)
določi strateško usmeritev dejavnosti Cedefop;
(b)
vsako leto z dvotretjinsko večino članov, ki imajo glasovalno pravico in v skladu s členom 6 sprejme programski dokument Cedefop, ki vsebuje njegov večletni delovni program in letni delovni program za naslednje leto;
(c)
z dvotretjinsko večino članov, ki imajo glasovalno pravico, sprejme letni proračun Cedefop in izvaja druge naloge v zvezi z navedenim proračunom v skladu s poglavjem III;
(d)
sprejme konsolidirano letno poročilo o dejavnostih skupaj z oceno dejavnosti Cedefop in ju do 1. julija vsako leto predloži Evropskemu parlamentu, Svetu, Komisiji in Računskemu sodišču ter konsolidirano letno poročilo o dejavnostih objavi;
(e)
v skladu s členom 16 sprejme finančna pravila, ki se uporabljajo za Cedefop;
(f)
sprejme strategijo za boj proti goljufijam, ki je sorazmerna s tveganji za goljufije, ob upoštevanju stroškov in koristi ukrepov, ki jih je treba izvesti;
(g)
sprejme pravila za preprečevanje in obvladovanje nasprotij interesov v zvezi s svojimi člani in neodvisnimi strokovnjaki, pa tudi v zvezi z napotenimi nacionalnimi strokovnjaki in drugim osebjem, ki ni zaposleno v Cedefop, kot je navedeno v členu 19;
(h)
na podlagi analize potreb sprejme in redno posodablja načrte sporočanja in razširjanja ter jih vključi v programski dokument Cedefop;
(i)
sprejme svoj poslovnik;
(j)
v skladu z odstavkom 2 v zvezi z osebjem Cedefop izvaja pooblastila, ki se s Kadrovskimi predpisi podelijo organu za imenovanja in ki se na podlagi Pogojev za zaposlitev drugih uslužbencev podelijo organu, pooblaščenemu za sklenitev pogodbe o zaposlitvi (v nadaljnjem besedilu: pooblastila organa za imenovanja);
(k)
v skladu s členom 110 Kadrovskih predpisov sprejme ustrezna izvedbena pravila za izvajanje Kadrovskih predpisov in Pogojev za zaposlitev drugih uslužbencev;
(l)
v skladu s členom 18 imenuje izvršnega direktorja in po potrebi podaljša njegov mandat ali ga razreši s položaja;
(m)
ob upoštevanju Kadrovskih predpisov in Pogojev za zaposlitev drugih uslužbencev imenuje računovodjo, ki je pri opravljanju svojih dolžnosti popolnoma neodvisen;
(n)
sprejme poslovnik izvršnega odbora;
(o)
nadzira ustrezno upoštevanje ugotovitev in priporočil, ki izhajajo iz notranjih ali zunanjih revizijskih poročil in ocen ter preiskav Evropskega urada za boj proti goljufijam (OLAF);
(p)
v skladu s členom 29 odobri sklenitev dogovorov o sodelovanju s pristojnimi organi tretjih držav in z mednarodnimi organizacijami.
2.   Upravni odbor v skladu s členom 110 Kadrovskih predpisov ter na podlagi člena 2(1) Kadrovskih predpisov in člena 6 Pogojev za zaposlitev drugih uslužbencev sprejme odločitev o prenosu ustreznih pooblastil organa za imenovanja na izvršnega direktorja in o določitvi pogojev, v skladu s katerimi se lahko ta prenos pooblastil začasno prekine. Izvršni direktor je pooblaščen za nadaljnji prenos teh pooblastil.
Upravni odbor lahko zaradi izjemnih okoliščin začasno prekine prenos pooblastil organa za imenovanja na izvršnega direktorja in pooblastil, ki jih je izvršni direktor nadalje prenesel. V takih primerih jih upravni odbor za določen čas prenese na enega od predstavnikov Komisije, ki ga imenuje, ali na uslužbenca, ki ni izvršni direktor.
Člen 6
Večletno in letno načrtovanje programov
1.   Izvršni direktor vsako leto v skladu s točko (e) člena 11(5) te uredbe pripravi osnutek programskega dokumenta, ki vsebuje večletni in letni delovni program v skladu s členom 32 Delegirane uredbe (EU) št. 1271/2013.
2.   Izvršni direktor osnutek programskega dokumenta iz odstavka 1 predloži upravnemu odboru. Ko upravni odbor osnutek programskega dokumenta potrdi, se vsako leto najpozneje do 31. januarja predloži Komisiji, Evropskemu parlamentu in Svetu. Izvršni direktor predloži morebitne posodobljene različice tega dokumenta po enakem postopku. Upravni odbor sprejme programski dokument, pri čemer upošteva mnenje Komisije.
Programski dokument postane dokončen po dokončnem sprejetju splošnega proračuna Unije in se po potrebi ustrezno prilagodi.
3.   V večletnem delovnem programu je določena priprava splošnega strateškega načrtovanja programov, vključno s cilji, pričakovanimi rezultati in kazalniki uspešnosti, pri čemer se je treba izogibati prekrivanju pri načrtovanju programov z drugimi agencijami. Določa tudi načrtovanje virov, vključno z večletnim proračunom in osebjem. Vključuje strategijo za odnose s tretjimi državami in mednarodnimi organizacijami v skladu s členom 29, ukrepe, povezane s to strategijo, pa tudi podroben opis s tem povezanih virov.
4.   Letni delovni program mora biti skladen z večletnim delovnim programom iz odstavka 3 in vsebuje:
(a)
podrobne cilje in pričakovane rezultate, vključno s kazalniki uspešnosti;
(b)
opis ukrepov, ki se bodo financirali, vključno z načrtovanimi ukrepi za povečanje učinkovitosti;
(c)
navedbo finančnih in človeških virov, dodeljenih za posamezno dejavnost, v skladu z načeli oblikovanja proračuna in upravljanja po dejavnostih;
(d)
morebitne ukrepe za odnose s tretjimi državami in mednarodnimi organizacijami v skladu s členom 29.
V letnem delovnem programu morajo biti jasno navedeni ukrepi, ki so bili v primerjavi s preteklim proračunskim letom dodani, spremenjeni ali črtani.
5.   Upravni odbor spremeni sprejeti letni delovni program, kadar je Cedefop dodeljena nova dejavnost. Upravni odbor lahko na izvršnega direktorja prenese pooblastilo, da v letni delovni program vnese nebistvene spremembe.
Vsaka bistvena sprememba letnega delovnega programa se sprejme po enakem postopku kot prvotni letni delovni program.
6.   Načrtovanje virov se letno posodablja. Strateško načrtovanje programov se po potrebi posodobi, in zlasti obravnava rezultate ocenjevanja iz člena 27.
Pri načrtovanju virov in finančnem načrtovanju se upošteva, da je Cedefop dodeljena nova dejavnost za izpolnjevanje nalog iz člena 2, brez poseganja v pooblastila Evropskega parlamenta in Sveta (v nadaljnjem besedilu: proračunski organ).
Člen 7
Predsednik upravnega odbora
1.   Upravni odbor izvoli predsednika in tri namestnike predsednika na naslednji način:
(a)
enega izmed članov, ki zastopajo vlade držav članic;
(b)
enega izmed članov, ki zastopajo organizacije delodajalcev;
(c)
enega izmed članov, ki zastopajo organizacije delojemalcev, in
(d)
enega izmed članov, ki zastopajo Komisijo.
Predsednika in namestnike z dvotretjinsko večino izvolijo člani upravnega odbora, ki imajo glasovalno pravico.
2.   Mandat predsednika in namestnikov traja eno leto. Njihov mandat se lahko podaljša. Kadar njihovo članstvo v upravnem odboru preneha med njihovim mandatom, jim hkrati samodejno preneha tudi mandat.
Člen 8
Seje upravnega odbora
1.   Seje upravnega odbora skliče predsednik.
2.   Izvršni direktor se udeležuje razprav, nima pa glasovalne pravice.
3.   Upravni odbor ima eno redno sejo na leto. Poleg tega se sestane na pobudo predsednika, na zahtevo Komisije ali na zahtevo vsaj tretjine članov.
4.   Upravni odbor lahko na sejo kot opazovalca povabi kogar koli, čigar mnenje bi lahko bilo koristno. Predstavniki držav Evropskega združenja za prosto trgovino (EFTA), ki so pogodbenice Sporazuma o Evropskem gospodarskem prostoru (v nadaljnjem besedilu: Sporazum EGP), se lahko sej upravnega odbora udeležijo kot opazovalci, kadar Sporazum EGP določa njihovo sodelovanje v dejavnostih Cedefop.
5.   Sekretariat za upravni odbor zagotovi Cedefop.
Člen 9
Pravila glasovanja v upravnem odboru
1.   Brez poseganja v točki (b) in (c) člena 5(1), drugi pododstavek člena 7(1) in člen 18(7) upravni odbor sprejme odločitve z večino glasov članov, ki imajo glasovalno pravico.
2.   Vsak član z glasovalno pravico ima en glas. Če je član z glasovalno pravico odsoten, ima glasovalno pravico njegov namestnik.
3.   Predsednik sodeluje pri glasovanju.
4.   Izvršni direktor se udeleži razprav, nima pa glasovalne pravice.
5.   V poslovniku upravnega odbora so določena podrobnejša pravila glasovanja, zlasti pogoji, pod katerimi lahko član deluje v imenu drugega člana.
ODDELEK 2
Izvršni odbor
Člen 10
Izvršni odbor
1.   Upravnemu odboru pomaga izvršni odbor.
2.   Izvršni odbor:
(a)
pripravi odločitve, ki jih sprejme upravni odbor;
(b)
skupaj z upravnim odborom spremlja, ali so ustrezno upoštevane ugotovitve in priporočila, ki izhajajo iz notranjih ali zunanjih revizijskih poročil in ocen ter preiskav OLAF;
(c)
brez poseganja v pristojnosti izvršnega direktorja iz člena 11 po potrebi izvršnemu direktorju svetuje pri izvajanju odločitev upravnega odbora, da se okrepi nadzor nad upravnim poslovodenjem in proračunskim upravljanjem.
3.   Izvršni odbor lahko po potrebi in iz nujnih razlogov sprejme nekatere začasne odločitve v imenu upravnega odbora, vključno o začasni prekinitvi prenosa pooblastil organa za imenovanja v skladu s pogoji iz člena 5(2), in o proračunskih zadevah.
4.   Izvršni odbor sestavljajo predsednik upravnega odbora, njegovi trije namestniki, koordinatorji treh skupin iz člena 4(6) in en predstavnik Komisije. Vsaka skupina iz člena 4(6) lahko določi največ dva namestnika, ki se udeležita sej izvršnega odbora, v primeru, da je član, ki ga je imenovala zadevna skupina, odsoten. Predsednik upravnega odbora je tudi predsednik izvršnega odbora. Izvršni direktor sodeluje na sejah izvršnega odbora, nima pa glasovalne pravice.
5.   Mandat članov izvršnega odbora traja dve leti. Lahko se podaljša. Mandat člana izvršnega odbora preneha z dnem prenehanja njegovega članstva v upravnem odboru.
6.   Izvršni odbor se sestane trikrat na leto. Poleg tega se sestane na pobudo predsednika ali na zahtevo njegovih članov. Koordinatorji treh skupin iz člena 4(6) si po vsakem sestanku po najboljših močeh prizadevajo, da pravočasno in pregledno obvestijo člane svoje skupine o vsebini razprave.
ODDELEK 3
Izvršni direktor
Člen 11
Pristojnosti izvršnega direktorja
1.   Izvršni direktor je pristojen za upravljanje Cedefop v skladu s strateško usmeritvijo, ki jo določi upravni odbor, in odgovarja upravnemu odboru.
2.   Brez poseganja v pooblastila Komisije, upravnega odbora in izvršnega odbora je izvršni direktor neodvisen pri opravljanju svojih dolžnosti in niti ne zahteva niti ne sprejema navodil katere koli vlade ali katerega koli drugega organa.
3.   Izvršni direktor na poziv poroča Evropskemu parlamentu o opravljanju svojih dolžnosti. Svet ga lahko pozove, naj mu poroča o opravljanju svojih dolžnosti.
4.   Izvršni direktor je zakoniti zastopnik Cedefop.
5.   Izvršni direktor je pristojen za izvajanje nalog, ki so Cedefop podeljene s to uredbo. Izvršni direktor je pristojen zlasti za:
(a)
tekoče upravljanje Cedefop, vključno z izvajanjem pooblastil, ki so mu podeljena v zvezi s kadrovskimi zadevami v skladu s členom 5(2);
(b)
izvajanje odločitev, ki jih sprejme upravni odbor;
(c)
v skladu z odločitvijo iz člena 5(2) sprejemanje odločitev v zvezi z upravljanjem človeških virov;
(d)
odločanje o notranjih strukturah Cedefop, po potrebi vključno z delegiranjem nalog, ki lahko zajemajo tekoče upravljanje Cedefop, pri tem pa upošteva potrebe glede dejavnosti Cedefop in dobrega proračunskega upravljanja;
(e)
pripravo programskega dokumenta, ki ga po posvetovanju s Komisijo predloži upravnemu odboru;
(f)
izvajanje programskega dokumenta in poročanje upravnemu odboru o njegovem izvajanju;
(g)
pripravo konsolidiranega letnega poročila o dejavnostih Cedefop ter njegovo predložitev v oceno in sprejetje upravnemu odboru;
(h)
vzpostavitev učinkovitega sistema spremljanja, ki omogoča redno izvajanje ocenjevanj iz člena 27, in sistema poročanja za povzemanje rezultatov ocenjevanj;
(i)
pripravo osnutka finančnih pravil, ki se uporabljajo za Cedefop;
(j)
pripravo osnutka ocene prihodkov in odhodkov Cedefop v okviru programskega dokumenta Cedefop ter izvrševanje proračuna Cedefop;
(k)
pripravo akcijskega načrta ob upoštevanju ugotovitev notranjih ali zunanjih revizijskih poročil in ocen ter preiskav OLAF in poročanje Komisiji o napredku dvakrat letno, upravnemu odboru in izvršnemu odboru pa redno;
(l)
prizadevanja za uravnoteženo zastopanost spolov v Cedefop;
(m)
zaščito finančnih interesov Unije z uporabo preventivnih ukrepov proti goljufijam, korupciji in drugim nezakonitim dejavnostim z učinkovitimi preverjanji in izterjavo nepravilno izplačanih zneskov, če se odkrijejo nepravilnosti, ter po potrebi z naložitvijo učinkovitih, sorazmernih in odvračilnih upravnih in finančnih kazni;
(n)
pripravo strategije Cedefop za boj proti goljufijam in njeno predložitev upravnemu odboru v potrditev;
(o)
po potrebi sodelovanje z drugimi agencijami Unije in sklepanje sporazumov o sodelovanju z njimi.
6.   Izvršni direktor je pristojen tudi za odločanje o tem, ali je treba za učinkovito in uspešno izvajanje nalog Cedefop ustanoviti urad za zvezo v Bruslju, da bi okrepili sodelovanje Cedefop z ustreznimi institucijami Unije. Za to odločitev je potrebno predhodno soglasje Komisije, upravnega odbora in zadevne države članice. V odločitvi se opredeli obseg dejavnosti, ki naj bi se izvajale v tem uradu za zvezo, in sicer tako, da se preprečijo nepotrebni stroški in vsako podvajanje upravnih nalog Cedefop.
POGLAVJE III
FINANČNE DOLOČBE
Člen 12
Proračun
1.   Vsako proračunsko leto se ocenijo vsi prihodki in odhodki Cedefop ter se prikažejo v njegovem proračunu. Proračunsko leto sovpada s koledarskim letom.
2.   V proračunu Cedefop so prihodki in odhodki uravnoteženi.
3.   Brez poseganja v druge vire prihodki Cedefop zajemajo:
(a)
prispevek Unije iz splošnega proračuna Unije;
(b)
morebitne prostovoljne finančne prispevke držav članic;
(c)
stroške za objave in vse storitve, ki jih zagotavlja Cedefop;
(d)
vsak prispevek tretjih držav, ki sodelujejo pri delu Cedefop, kakor je določeno v členu 29.
4.   Odhodki Cedefop vključujejo prejemke osebja, upravne odhodke in odhodke za infrastrukturo ter odhodke iz poslovanja.
Člen 13
Priprava proračuna
1.   Izvršni direktor vsako leto pripravi začasni osnutek načrta prihodkov in odhodkov Cedefop za naslednje proračunsko leto, vključno s kadrovskim načrtom, ter ga pošlje upravnemu odboru.
Začasni osnutek načrta temelji na ciljih in pričakovanih rezultatih iz dokumenta o letnem načrtovanju programov iz člena 6(1) ter v skladu z načelom oblikovanja proračuna glede na uspešnost upošteva finančne vire, ki so potrebni za dosego teh ciljev, in pričakovane rezultate.
2.   Upravni odbor na podlagi začasnega osnutka načrta sprejme osnutek načrta prihodkov in odhodkov Cedefop za naslednje proračunsko leto ter ga vsako leto do 31. januarja pošlje Komisiji.
3.   Komisija osnutek načrta skupaj s predlogom splošnega proračuna Unije pošlje proračunskemu organu. Osnutek načrta je na voljo tudi Cedefop.
4.   Komisija na podlagi osnutka načrta v predlog splošnega proračuna Unije vključi oceno, za katero meni, da je potrebna za kadrovski načrt, in znesek prispevka v breme splošnega proračuna, ki ga v skladu s členoma 313 in 314 Pogodbe o delovanju Evropske unije (PDEU) predloži proračunskemu organu.
5.   Proračunski organ odobri proračunska sredstva za prispevek za Cedefop iz splošnega proračuna Unije.
6.   Proračunski organ sprejme kadrovski načrt Cedefop.
7.   Proračun Cedefop sprejme upravni odbor. Dokončen postane po dokončnem sprejetju splošnega proračuna Unije in se po potrebi ustrezno prilagodi. Vse spremembe proračuna Cedefop, vključno s kadrovskim načrtom, se sprejmejo po istem postopku.
8.   Za vsak projekt gradnje, ki bi lahko imel znatne posledice za proračun Cedefop, se uporabi Delegirana uredba (EU) št. 1271/2013.
Člen 14
Izvrševanje proračuna
1.   Proračun Cedefop izvršuje izvršni direktor.
2.   Izvršni direktor proračunskemu organu vsako leto pošlje vse informacije, ki bi lahko vplivale na ugotovitve postopkov ocenjevanja.
Člen 15
Predstavitev zaključnega računa in razrešnica
1.   Računovodja Cedefop do 1. marca naslednjega proračunskega leta (leto N + 1) računovodji Komisije in Računskemu sodišču predloži začasni zaključni račun za proračunsko leto (leto N).
2.   Cedefop do 31. marca leta N + 1 Evropskemu parlamentu, Svetu, Komisiji in Računskemu sodišču pošlje poročilo o upravljanju proračuna in finančnem poslovodenju za leto N.
3.   Računovodja Komisije do 31. marca leta N + 1 Računskemu sodišču pošlje začasni zaključni račun Cedefop za leto N, konsolidiran z zaključnim računom Komisije.
4.   Po prejemu pripomb Računskega sodišča o začasnem zaključnem računu Cedefop za leto N v skladu s členom 246 Uredbe (EU, Euratom) 2018/1046 računovodja pripravi zaključni račun Cedefop za navedeno leto. Izvršni direktor ga predloži upravnemu odboru v mnenje.
5.   Upravni odbor poda mnenje o zaključnem računu Cedefop za leto N.
6.   Računovodja Cedefop do 1. julija leta N + 1 Evropskemu parlamentu, Svetu, Komisiji in Računskemu sodišču pošlje zaključni račun za leto N, skupaj z mnenjem upravnega odbora.
7.   Zaključni račun za leto N se objavi v Uradnem listu Evropske unije do 15. novembra leta N + 1.
8.   Izvršni direktor do 30. septembra leta N + 1 pošlje Računskemu sodišču odgovor na pripombe iz njegovega letnega poročila. Izvršni direktor odgovor pošlje tudi upravnemu odboru.
9.   Izvršni direktor Evropskemu parlamentu na zahtevo predloži vse informacije, potrebne za nemoteno uporabo postopka razrešnice za leto N v skladu s členom 109(3) Delegirane uredbe (EU) št. 1271/2013.
10.   Na priporočilo Sveta, ki odloča s kvalificirano večino, Evropski parlament do 15. maja leta N + 2 izvršnemu direktorju podeli razrešnico v zvezi z izvrševanjem proračuna za leto N.
Člen 16
Finančna pravila
Upravni odbor po posvetovanju s Komisijo sprejme finančna pravila, ki se uporabljajo za Cedefop. Pravila ne smejo odstopati od Delegirane uredbe (EU) št. 1271/2013, razen če je takšno odstopanje izrecno potrebno za delovanje Cedefop in Komisija izda predhodno soglasje.
POGLAVJE IV
OSEBJE
Člen 17
Splošne določbe
1.   Za osebje Cedefop se uporabljajo Kadrovski predpisi in Pogoji za zaposlitev drugih uslužbencev ter pravila, sprejeta s sporazumom med institucijami Unije za uveljavitev Kadrovskih predpisov in Pogojev za zaposlitev drugih uslužbencev.
2.   Upravni odbor v skladu s členom 110 Kadrovskih predpisov sprejme ustrezna izvedbena pravila za uveljavljanje Kadrovskih predpisov in Pogojev za zaposlitev drugih uslužbencev.
Člen 18
Izvršni direktor
1.   Izvršni direktor je član osebja in je zaposlen kot začasni uslužbenec Cedefop v skladu s točko (a) člena 2 Pogojev za zaposlitev drugih uslužbencev.
2.   Izvršnega direktorja po odprtem in preglednem izbirnem postopku imenuje upravni odbor s seznama kandidatov, ki ga predlaga Komisija.
Izbrani kandidat je povabljen, da poda izjavo pred Evropskim parlamentom in odgovori na vprašanja poslancev. Ta izmenjava mnenj ne sme neupravičeno odložiti imenovanja.
Za namen sklenitve pogodbe z izvršnim direktorjem Cedefop zastopa predsednik njegovega upravnega odbora.
3.   Mandat izvršnega direktorja traja pet let. Pred koncem tega obdobja Komisija izvede oceno, v kateri upošteva vrednotenje uspešnosti izvršnega direktorja ter prihodnje naloge in izzive Cedefop.
4.   Upravni odbor lahko ob upoštevanju ocene iz odstavka 3 izvršnemu direktorju enkrat podaljša mandat, in sicer za največ pet let.
5.   Izvršni direktor s podaljšanim mandatom ob koncu skupnega obdobja zaposlitve ne sme sodelovati v drugem izbirnem postopku za isto delovno mesto.
6.   Izvršnega direktorja se lahko razreši samo na podlagi odločitve upravnega odbora. Upravni odbor v svoji odločitvi upošteva oceno Komisije o uspešnosti izvršnega direktorja, kot je navedeno v odstavku 3.
7.   Upravni odbor odločitve o imenovanju, podaljšanju mandata ali razrešitvi izvršnega direktorja sprejme na podlagi dvotretjinske večine članov z glasovalno pravico.
Člen 19
Napoteni nacionalni strokovnjaki in drugo osebje
1.   Cedefop lahko uporabi napotene nacionalne strokovnjake ali drugo osebje, ki ni zaposleno v Cedefop.
2.   Upravni odbor sprejme odločitev, s katero določi pravila za napotitev nacionalnih strokovnjakov v Cedefop.
POGLAVJE V
SPLOŠNE DOLOČBE
Člen 20
Pravni status
1.   Cedefop je agencija Unije. Je pravna oseba.
2.   Cedefop ima v državah članicah kar najširšo pravno in poslovno sposobnost, ki je pravnim osebam priznana po nacionalnem pravu. Zlasti lahko pridobi premično in nepremično premoženje in z njim razpolaga ter je lahko stranka v sodnem postopku.
3.   Sedež Cedefop je v Solunu.
4.   Cedefop lahko v skladu s členom 11(6) ustanovi urad za zvezo v Bruslju, da bi okrepil svoje sodelovanje z ustreznimi institucijami Unije.
Člen 21
Privilegiji in imunitete
Za Cedefop in njegovo osebje se uporablja Protokol št. 7 o privilegijih in imunitetah Evropske unije.
Člen 22
Jezikovna ureditev
1.   Za Cedefop se uporabljajo določbe iz Uredbe Sveta št. 1 (9).
2.   Prevajalske storitve, potrebne za delovanje Cedefop, zagotavlja Prevajalski center.
Člen 23
Preglednost in varstvo podatkov
1.   Cedefop svoje dejavnosti izvaja z visoko stopnjo preglednosti.
2.   Za dokumente, ki jih hrani Cedefop, se uporablja Uredba (ES) št. 1049/2001 Evropskega parlamenta in Sveta (10).
3.   Upravni odbor v šestih mesecih od datuma prve seje sprejme podrobna pravila za uporabo Uredbe (ES) št. 1049/2001.
4.   Cedefop obdeluje osebne podatke v skladu z Uredbo (EU) 2018/1725 Evropskega parlamenta in Sveta (11). Upravni odbor v šestih mesecih od datuma prve seje določi ukrepe, na podlagi katerih Cedefop uporablja Uredbo (EU) 2018/1725, vključno z ukrepi v zvezi z imenovanjem uradne osebe za varstvo podatkov. Ti ukrepi se določijo po posvetovanju z Evropskim nadzornikom za varstvo podatkov.
Člen 24
Boj proti goljufijam
1.   Za lažji boj proti goljufijam, korupciji in drugim nezakonitim ravnanjem v skladu z Uredbo (EU, Euratom) št. 883/2013 Evropskega parlamenta in Sveta (12) Cedefop do 21. avgusta 2019 pristopi k Medinstitucionalnemu sporazumu z dne 25. maja 1999 med Evropskim parlamentom, Svetom Evropske unije in Komisijo Evropskih skupnosti o notranjih preiskavah Evropskega urada za boj proti goljufijam (OLAF) (13) in sprejme ustrezne določbe, ki se uporabljajo za vse uslužbence Cedefop, na podlagi predloge, določene v Prilogi k navedenemu sporazumu.
2.   Računsko sodišče je pooblaščeno za izvajanje revizij na podlagi dokumentov in inšpekcij na kraju samem pri vseh upravičencih do nepovratnih sredstev, izvajalcih in podizvajalcih, ki so prejeli sredstva Unije od Cedefop.
3.   OLAF lahko izvaja preiskave, vključno s pregledi in inšpekcijami na kraju samem, da bi ugotovil, ali je v povezavi s sporazumom ali sklepom o nepovratnih sredstvih ali pogodbo, ki jo financira Cedefop, prišlo do goljufije, korupcije ali drugih nezakonitih ravnanj, ki škodijo finančnim interesom Unije, v skladu z določbami in postopki iz Uredbe (EU, Euratom) št. 883/2013 in Uredbe Sveta (Euratom, ES) št. 2185/96 (14).
4.   Brez poseganja v odstavke 1, 2 in 3 sporazumi o sodelovanju s tretjimi državami in mednarodnimi organizacijami, pogodbe ter sporazumi in sklepi Cedefop o nepovratnih sredstvih vsebujejo določbe, ki Računsko sodišče in OLAF izrecno pooblaščajo za izvajanje revizij in preiskav v skladu z njunimi pooblastili.
Člen 25
Varnostna pravila za varovanje tajnih in občutljivih netajnih podatkov
Cedefop po potrebi sprejme varnostna pravila, ki so enakovredna varnostnim pravilom Komisije za varovanje tajnih podatkov Evropske unije in občutljivih netajnih podatkov, kot so določena v sklepih Komisije (EU, Euratom) 2015/443 in (EU, Euratom) 2015/444. Varnostna pravila Cedefop med drugim in po potrebi zajemajo določbe o izmenjavi, obdelavi in hrambi takšnih podatkov.
Člen 26
Odgovornost
1.   Pogodbeno odgovornost Cedefop ureja pravo, ki se uporablja za posamezno pogodbo.
2.   Za izrekanje sodb na podlagi katere koli arbitražne klavzule v pogodbah, ki jih sklene Cedefop, je pristojno Sodišče Evropske unije.
3.   Pri nepogodbeni odgovornosti Cedefop v skladu s splošnimi načeli, skupnimi zakonodajam držav članic, nadomesti vso škodo, ki jo pri opravljanju svojih dolžnosti povzročijo njegovi oddelki ali njegovo osebje.
4.   V sporih v zvezi s povrnitvijo škode iz odstavka 3 je pristojno Sodišče Evropske unije.
5.   Osebno odgovornost osebja do Cedefop urejajo določbe v Kadrovskih predpisih in v Pogojih za zaposlitev drugih uslužbencev.
Člen 27
Ocenjevanje
1.   V skladu s členom 29(5) Delegirane uredbe (EU) št. 1271/2013 Cedefop izvaja predhodne in naknadne ocene tistih programov in dejavnosti, ki imajo za posledico večjo porabo.
2.   Komisija do 21. februarja 2024 in vsakih pet let zatem zagotovi, da se v skladu s smernicami Komisije izvede oceno uspešnosti Cedefop v zvezi z njegovimi cilji, mandatom in nalogami. Komisija se med ocenjevanjem posvetuje s člani upravnega odbora in drugimi glavnimi deležniki. Pri ocenjevanju se obravnava zlasti morebitna potreba po spremembi mandata Cedefop in finančne posledice vsake take spremembe.
3.   Komisija o ugotovitvah ocenjevanja poroča Evropskemu parlamentu, Svetu in upravnemu odboru. Ugotovitve ocenjevanja se objavijo.
Člen 28
Upravne poizvedbe
Dejavnosti Cedefop so lahko predmet poizvedb Evropskega varuha človekovih pravic v skladu s členom 228 PDEU.
Člen 29
Sodelovanje s tretjimi državami in mednarodnimi organizacijami
1.   Cedefop lahko, kolikor je to potrebno za dosego ciljev iz te uredbe in brez poseganja v ustrezne pristojnosti držav članic in institucij Unije, sodeluje s pristojnimi organi tretjih držav in z mednarodnimi organizacijami.
V ta namen lahko Cedefop na podlagi dovoljenja upravnega odbora in po odobritvi Komisije vzpostavi delovno ureditev s pristojnimi organi tretjih držav in z mednarodnimi organizacijami. Ta ureditev Uniji ali državam članicam ne sme nalagati pravnih obveznosti.
2.   S Cedefop lahko sodelujejo tretje države, ki so z Unijo sklenile sporazume v ta namen.
Na podlagi ustreznih določb sporazumov iz prvega pododstavka se vzpostavi ureditev, ki določa zlasti naravo, obseg in način sodelovanja zadevnih tretjih držav pri delu Cedefop, vključno z določbami v zvezi s sodelovanjem pri pobudah Cedefop, finančnimi prispevki in osebjem. Glede kadrovskih zadev mora biti ta ureditev v vsakem primeru skladna s Kadrovskimi predpisi.
3.   Upravni odbor sprejme strategijo za odnose s tretjimi državami in mednarodnimi organizacijami glede zadev, ki so v pristojnosti Cedefop.
Člen 30
Sporazum o sedežu in operativni pogoji
1.   Potrebna ureditev glede nastanitve Cedefop v državi članici gostiteljici in infrastrukture, ki jo da na voljo ta država članica, ter posebna pravila, ki se v državi članici gostiteljici uporabljajo za izvršnega direktorja, člane upravnega odbora, osebje in njihove družinske člane, se določijo v sporazumu o sedežu med Cedefop in državo članico, v kateri je njegov sedež.
2.   Država članica gostiteljica Cedefop zagotovi potrebne pogoje za delovanje Cedefop, vključno z večjezičnim, evropsko usmerjenim izobraževanjem in ustreznimi prometnimi povezavami.
POGLAVJE VI
PREHODNE DOLOČBE
Člen 31
Prehodne določbe v zvezi z upravnim odborom
Člani upravnega odbora, vzpostavljenega na podlagi člena 4 Uredbe (EGS) št. 337/75 opravljajo svojo funkcijo in izvajajo naloge upravnega odbora iz člena 5 te uredbe do imenovanja članov upravnega odbora in neodvisnega strokovnjaka v skladu s členom 4(1) te uredbe.
Člen 32
Prehodne določbe v zvezi z osebjem
1.   Direktor Cedefop, imenovan na podlagi člena 6 Uredbe (EGS) št. 337/75, do izteka svojega mandata opravlja pristojnosti izvršnega direktorja iz člena 11 te uredbe. Drugi pogoji njegove pogodbe ostanejo nespremenjeni.
2.   V primeru, da ob začetku veljavnosti te uredbe poteka postopek izbire in imenovanja izvršnega direktorja, se do zaključka tega postopka uporablja člen 6 Uredbe (EGS) št. 337/75.
3.   Ta uredba ne vpliva na pravice in obveznosti osebja, zaposlenega v skladu z Uredbo (EGS) št. 337/75. Njihove pogodbe o zaposlitvi se lahko podaljšajo na podlagi te uredbe v skladu s Kadrovskimi predpisi in Pogoji za zaposlitev drugih uslužbencev.
Morebitni uradi Cedefop za zvezo, ki so operativni v času začetka veljavnosti te uredbe, se ohranijo.
Člen 33
Prehodne proračunske določbe
Postopek razrešnice v zvezi s proračuni, odobrenimi na podlagi člena 11 Uredbe (EGS) št. 337/75, se izvede v skladu s členom 12a navedene uredbe.
POGLAVJE VII
KONČNE DOLOČBE
Člen 34
Razveljavitev
Uredba (EGS) št. 337/75 se razveljavi in vsako sklicevanje na razveljavljeno uredbo se šteje za sklicevanje na to uredbo.
Člen 35
Ohranitev veljavnosti notranjih pravil, ki jih je sprejel upravni odbor
Notranja pravila, ki jih je sprejel upravni odbor na podlagi Uredbe (EGS) št. 337/75, ostanejo veljavna tudi po 20. februarja 2019, razen če upravni odbor pri uporabi te uredbe odloči drugače.
Člen 36
Začetek veljavnosti
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Strasbourgu, 16. januarja 2019
Za Evropski parlament
Predsednik
A. TAJANI
Za Svet
Predsednik
G. CIAMBA
(1)  UL C 209, 30.6.2017, str. 49.
(2)  Stališče Evropskega parlamenta z dne 11. decembra 2018 (še ni objavljeno v Uradnem listu) in odločitev Sveta z dne 20. decembra 2018.
(3)  Uredba (EGS) št. 337/75 z dne 10. februarja 1975 o ustanovitvi Evropskega centra za razvoj poklicnega usposabljanja (UL L 39, 13.2.1975, str. 1).
(4)  Delegirana uredba Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (UL L 328, 7.12.2013, str. 42).
(5)  UL L 56, 4.3.1968, str. 1.
(6)  Sklep Komisije (EU, Euratom) 2015/443 z dne 13. marca 2015 o varnosti v Komisiji (UL L 72, 17.3.2015, str. 41).
(7)  Sklep Komisije (EU, Euratom) 2015/444 z dne 13. marca 2015 o varnostnih predpisih za varovanje tajnih podatkov EU (UL L 72, 17.3.2015, str. 53).
(8)  Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L 193, 30.7.2018, str. 1).
(9)  Uredba Sveta št. 1 o določitvi jezikov, ki se uporabljajo v Evropski gospodarski skupnosti (UL 17, 6.10.1958, str. 385).
(10)  Uredba Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL L 145, 31.5.2001, str. 43).
(11)  Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).
(12)  Uredba (EU, Euratom) št. 883/2013 Evropskega parlamenta in Sveta z dne 11. septembra 2013 o preiskavah, ki jih izvaja Evropski urad za boj proti goljufijam (OLAF), ter razveljavitvi Uredbe (ES) št. 1073/1999 Evropskega parlamenta in Sveta in Uredbe Sveta (Euratom) št. 1074/1999 (UL L 248, 18.9.2013, str. 1).
(13)  UL L 136, 31.5.1999, str. 15.
(14)  Uredba Sveta (Euratom, ES) št. 2185/96 z dne 11. novembra 1996 o pregledih in inšpekcijah na kraju samem, ki jih opravlja Komisija za zaščito finančnih interesov Evropskih skupnosti pred goljufijami in drugimi nepravilnostmi (UL L 292, 15.11.1996, str. 2).

Summary:
Evropski center za razvoj poklicnega usposabljanja (Cedefop)
Evropski center za razvoj poklicnega usposabljanja (Cedefop)
 
POVZETEK:
Uredba (EU) 2019/128 o ustanovitvi Evropskega centra za razvoj poklicnega usposabljanja (Cedefop)
KAJ JE NAMEN TE UREDBE?
Ta uredba razveljavlja in nadomešča Uredbo (EGS) št. 337/75, s katero je bil leta 1975 ustanovljen Evropski center za razvoj poklicnega usposabljanja (Cedefop).  Uredba prilagaja pravila o Cedefop, da bi se čim bolj upoštevala njegova tristranska narava. Upravlja ga odbor, ki ga sestavljajo predstavniki:vlad držav EU;delodajalcev in delavcev iz držav EU – socialnih partnerjev, inEvropske komisije.  
KLJUČNE TOČKE
Cilj
Cilj Cedefop kot ene od decentraliziranih agencij EU je podpreti Komisijo, druge institucije in organizacije EU, države EU in socialne partnerje pri spodbujanju, oblikovanju in izvajanju politik EU na področjih poklicnega izobraževanja in usposabljanja, pa tudi znanj in spretnosti ter kvalifikacij.
Ta cilj si prizadeva doseči z:pridobivanjem in širjenjem znanja,  zagotavljanjem dokazov in storitev za namen oblikovanja politik, vključno z ugotovitvami na podlagi raziskav, in  omogočanjem lažje izmenjave znanja med deležniki na ravni EU in nacionalni ravni.  Naloge
Cedefop ob celotnem spoštovanju pristojnosti držav EU:analizira trende pri politikah in sistemih poklicnega izobraževanja in usposabljanja, znanj in spretnosti ter kvalifikacij ter zagotavlja primerjalne analize teh trendov v posameznih državah;  analizira trende na trgu dela v povezavi z znanjem in spretnostmi, kvalifikacijami ter poklicnim izobraževanjem in usposabljanjem;  analizira razvoj v zvezi z zasnovo in podeljevanjem kvalifikacij, ter prispeva k temu razvoju;  analizira razvoj na področju potrjevanja neformalnega in priložnostnega učenja, ter prispeva k temu razvoju;  izvaja študije in raziskave o relevantnem družbeno-gospodarskem razvoju in s tem povezanih vprašanjih politike;  zagotavlja forum za izmenjavo izkušenj in informacij med vladami, socialnimi partnerji in drugimi deležniki na nacionalni ravni;  prispeva k izvajanju reform in politik na nacionalni ravni;  razširja informacije, da prispeva k politikam in k ozaveščanju o potencialu poklicnega izobraževanja in usposabljanja pri spodbujanju in podpori zaposljivosti ljudi, produktivnosti in vseživljenjskega učenja ter razumevanju tega potenciala;  upravlja ter državljanom, podjetjem, oblikovalcem politik, socialnim partnerjem in drugim deležnikom daje na razpolago orodja, sklope podatkov in storitve;  določi strategijo za odnose z državami zunaj EU in mednarodnimi organizacijami glede zadev, ki so v njegovi pristojnosti.  Organizacija
Cedefop s sedežem v Berlinu v Nemčiji ima upravni odbor, izvršni odbor in izvršnega direktorja.
Upravni odbor 
Sestavljajo ga:en predstavnik iz vsake države EU;  en predstavnik organizacije delodajalcev za vsako državo EU;  en predstavnik organizacije delojemalcev za vsako državo EU;  trije člani, ki zastopajo Komisijo;  en neodvisni strokovnjak, ki ga imenuje Evropski parlament.  Glavne naloge odbora so:določiti strateško usmeritev Cedefop;  sprejeti programski dokument Cedefop;  sprejeti letni proračun Cedefop;  sprejeti poslovnik (vključno s poslovnikom izvršnega odbora), finančna pravila, pravila za preprečevanje in obvladovanje nasprotij interesov ter strategijo za boj proti goljufijam;  imenovati izvršnega direktorja.  Izvršni odbor 
Upravnemu odboru pomaga izvršni odbor pri:pripravi njegovih odločitev;  spremljanju, ali so ustrezno upoštevane ugotovitve in priporočila, ki izhajajo iz notranjih ali zunanjih revizijskih poročil ter preiskav OLAF;  svetovanju izvršnemu direktorju pri izvajanju odločitev upravnega odbora, da se okrepi nadzor nad upravnim poslovodenjem in proračunskim upravljanjem.  Izvršni direktor 
Izvršni direktor je odgovoren za:upravljanje Cedefop in izvajanje nalog ter izvrševanje proračuna Cedefop;  pripravo programskega dokumenta, ki vsebuje večletni in letni delovni program v skladu z Uredbo (EU) št. 1271/2013 o finančnih pravilih, ki jih sprejmejo agencije in organi EU.  Delovni programi
Osnutek delovnega programa se predloži upravnemu odboru v odobritev, nato pa najpozneje do 31. januarja vsako leto Komisiji, Evropskemu parlamentu in Svetu.
Večletni delovni program določa:splošno strateško načrtovanje programov, vključno s cilji;  pričakovane rezultate in kazalnike uspešnosti;  načrtovanje virov, vključno z večletnim proračunom in osebjem.  Letni delovni program mora biti skladen z večletnim delovnim programom in vsebuje:podrobne cilje in pričakovane rezultate, vključno s kazalniki uspešnosti;  opis ukrepov, ki se bodo financirali, vključno z načrtovanimi ukrepi za povečanje učinkovitosti;  navedbo finančnih in človeških virov, dodeljenih za posamezen ukrep;  morebitne ukrepe za odnose z državami zunaj EU in mednarodnimi organizacijami.  Oba programa se morata izogibati prekrivanju z delom drugih agencij EU. Cedefop se tesno usklajuje še z dvema tristranskima agencijama: Evropsko agencijo za varnost in zdravje pri delu (EU-OSHA) in Evropsko fundacijo za izboljšanje življenjskih in delovnih razmer (Eurofound). Tesno sodeluje tudi z Evropsko fundacijo za usposabljanje.
Proračun
Vsako proračunsko leto je treba oceniti vse prihodke in odhodke Cedefop ter jih prikazati v njegovem proračunu. V proračunu morajo biti prihodki in odhodki uravnoteženi.Prihodki Cedefop zajemajo:prispevek iz splošnega proračuna EU;prostovoljne finančne prispevke držav EU;stroške za objave in vse storitve, ki jih zagotavlja Cedefop;vsak prispevek držav zunaj EU, ki sodelujejo pri delu Cedefop.  Odhodki Cedefop zajemajo:prejemke osebja;upravne odhodke in odhodke za infrastrukturo terodhodke iz poslovanja.  Ocenjevanje
Komisija mora do 21. februarja 2024 in vsakih pet let zatem zagotoviti, da se izvede ocena uspešnosti Cedefop v zvezi z njegovimi cilji, mandatom in nalogami.
OD KDAJ SE TA UREDBA UPORABLJA?
Ta uredba se uporablja od 20. februarja 2019.
OZADJE
Več informacij je na voljo na straneh:O centru Cedefop (Cedefop);  Evropski sistem kreditnih točk v poklicnem izobraževanju in usposabljanju (ECVET) (Cedefop);  Europass (Cedefop).  
GLAVNI DOKUMENT
Uredba (EU) 2019/128 Evropskega parlamenta in Sveta z dne 16. januarja 2019 o ustanovitvi Evropskega centra za razvoj poklicnega usposabljanja (Cedefop) in o razveljavitvi Uredbe Sveta (EGS) št. 337/75 (UL L 30, 31.1.2019, str. 90–105).
POVEZANI DOKUMENTI
Uredba (EU) 2019/126 Evropskega parlamenta in Sveta z dne 16. januarja 2019 o ustanovitvi Evropske agencije za varnost in zdravje pri delu (EU-OSHA) in razveljavitvi Uredbe Sveta (ES) št. 2062/94 (UL L 30, 31.1.2019, str. 58–73).
Uredba (EU) 2019/127 Evropskega parlamenta in Sveta z dne 16. januarja 2019 o ustanovitvi Evropske fundacije za izboljšanje življenjskih in delovnih razmer (Eurofound) in razveljavitvi Uredbe Sveta (EGS) št. 1365/75 (UL L 30, 31.1.2019, str. 74–89).
Delegirana uredba Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (UL L 328, 7.12.2013, str. 42–68).
Uredba (ES) št. 1339/2008 Evropskega parlamenta in Sveta z dne 16. decembra 2008 o ustanovitvi Evropske fundacije za usposabljanje (prenovitev) (UL L 354, 31.12.2008, str. 82–93).
Zadnja posodobitev 20.05.2019